《楼上曲》
明代·朱诚泳

东风吹春春欲阑，纷纷香雪梨花残。美人倚阑娇不语，翠袖笼寒懒轻举。

尘封锦柱暗银筝，那忍弹成肠断声。掩袂含羞抱幽怨，怕见雕梁语双燕。

蹙损双蛾思转迷，粉痕满面伤春啼。金莲缓步下楼去，飞絮游丝荡心绪。

巫阳望断楚天遥，行雨行云在何处。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。